*/Приложение №1 към Решение №20 към Протокол №2 от 22.03.2019 г./*

**ОБЩИНСКИ СЪВЕТ – ХИТРИНО, ОБЛАСТ ШУМЕН**

**Н А Р Е Д Б А**

**за управление на горските територии на община Хитрино**

**Глава първа**

**ОБЩИ ПОЛОЖЕНИЯ**

**Чл.1** Тази наредба се създава на основание чл.181, ал.6 от Закона за горите и чл.21, ал. 2 от ЗМСМА .

**Чл.2**. Общинските горски територии са основно национално и общинско богатство, което се ползва от особената закрила на държавата, общината и местната общност.

**Чл.3.** Организацията по управлението на общинските горски територии се осъществява от Кмета на общината.

**Чл.4.** Гори и Горски територии са площите от землището на общината, отговарящи на условията на Чл.2 от Закона за горите.

**Чл.5.** Горските територии на общината изпълняват следните основни функции:

1. защита на почвите, водните ресурси и чистотата на въздуха;

2. поддържане на биологичното разнообразие на горските екосистеми;

3. осигуряване на социални, образователни, научни, ландшафтни и рекреационни ползи за обществото;

4. защита на природното и културното наследство;

5. производство на дървесни и недървесни горски продукти;

6. регулиране на климата и усвояване на въглерода.

**Раздел І**

**Собственост**

**Чл.6** Общинска собственост са горските територии, правото на собственост върху които е възстановено на общината, както и тези, придобити от нея чрез правна сделка или по други придобивни способи и не представляват държавна или частна /собственост на физически или юридически лица/.

**Чл.7(1)** Горите и земите от общинските горски територии са публична и частна общинска собственост.

**(2)** Публична общинска собственост са горските територии – общинска собственост:

1. предоставени за управление на ведомства за изпълнение на функциите им или във връзка с отбраната и сигурността на Страната, или за извършване на здравни, образователни и хуманитарни дейности;

2. попадащи в най-вътрешния пояс на санитарно-охранителните зони на водоизточниците и съоръженията за питейно-битово водоснабдяване и на водоизточниците на минерални води по Закона за водите;

3. попадащи в защитени територии по смисъла на чл. 5, т. 3, 5 и 6 от Закона за защитените територии;

4. включени в териториите за културно-историческа защита по Закона за културното наследство.

**(3).** Частна общинска собственост са всички останали горски територии на общината.

**Раздел ІІ**

**Разпореждане с горските територии на общината**

**Чл.8.** Разпореждането с горските територии-собственост на общината се извършва в съответствие с разпоредбите на Раздел 2-ри на Глава трета от Закона за горите и на Глава четвърта от Закона за общинската собственост.

**Чл.9** Общината може да придобива поземлени имоти в горски територии чрез покупка, замяна, дарение, делба, завещание или чрез други начини, определени в закона.

**Чл.10** За нуждите на горското си стопанство и с цел увеличаване лесистността на землището, общината може да закупува горски и земеделски територии - собственост на физически лица, на юридически лица и на държавата.

**Чл.11(1)** Закупуването от общината на горски и земеделски територии се извършва въз основа на разпоредбите и при спазване на условията на Закона за общинската собственост, след решение на общинския съвет от кмета на общината.

**(2)** Въз основа на решението на Общинския съвет по ал. 1 Кметът на Общината приема решение за откриване на процедурата, в което се посочват:

1. Общините и землищата, в които Общината желае да закупи имоти;

2. методиката за оценка на предложенията, както и критериите за избор на имотите - предмет на сделката;

3. датата, мястото и часът на разглеждане на предложенията;

4. начинът на плащане и евентуални обезпечения;

5. специални изисквания към участниците;

6. други условия.

**(3)** Решението по ал. 2 се оповестява публично чрез средствата за масово осведомяване, на интернет страницата на общината или по друг подходящ начин в срок, не по-малък от два месеца преди датата на разглеждане на предложенията.

**(4)** Заинтересуваните лица правят писмено предложение до Кмета на Общината, в което съобщават предложението си. В него се посочва предлаганата от продавача цена на имота и се прилагат:

1. документ за собственост;

2. скица на имота;

3. данъчна оценка на имота;

4. извадка от горскостопанския план или програма за съответния имот.

**(5)** В деня, определен за разглеждане на предложенията, Кметът на Общината назначава комисия, която да разгледа получените предложения и да направи предложение за закупуване на имотите, съответно за отказ за закупуване. За работата на комисията се изготвя протокол.

**(6)** Въз основа на протокола по ал. 5 Кметът на Общината сключва договори с лицата, определени за продавачи, за закупуване на имотите им.

**Чл.12(1)** Общината може да продава или заменя горски територии - частна общинска собственост, по реда на Закона за общинската собственост, при спазване на разпоредбите на Закона за горите.

**(2)** Продажба по ал. 1 се извършва:

1. за прекратяване на съсобственост върху горски територии между Общината и други съсобственици;

2. когато с влязъл в сила общ устройствен план е предвидена промяна на предназначението на горската територия за създаване на нови или разширяване строителните граници на съществуващи урбанизирани територии.

**(3)** В случаите по ал. 2, т. 1 продажбата се извършва без провеждане на търг, когато другите съсобственици са приели предложението за продажба по реда на Закона за собствеността.

**(4)** Горски територии, предоставени за нуждите на националната сигурност и отбраната, могат да се продават по предложение или след съгласуване с ръководителя на съответното ведомство, на което са предоставени.

**(5)** Замяна по ал. 1 може да се извърши само в случай че тя е:

1. способ за прекратяване на съсобственост върху горски територии между общината и други съсобственици;

2. начин за изпълнение на задължения на Общината, произтичащи от договор с държавата;

3. необходима във връзка със строителството на обекти с национално значение по смисъла на Закона за устройство на територията или на национални обекти по смисъла на Закона за държавната собственост;

4. необходима във връзка със строителството на общински обекти от първостепенно значение по смисъла на Закона за устройство на територията, които са публична общинска собственост;

5. способ за промяна на собствеността върху съществуващи горски автомобилни пътища или части от тях между, Общината, държавата и горски сдружения.

**(6)** В случаите по ал. 5, т. 1 придобиваните от Общината поземлени имоти вследствие на замяната трябва да граничат с горски територии – собственост на общината.

**(7)** Не се допуска замяна, когато:

1. върху имотите - собственост на трети лица, са учредени ипотека или други вещни права;

2. разликата в стойността на имотите - предмет на замяна, определени по реда на наредбата и по чл. 86, ал. 2,от Закона за горите, е по-голяма от 5 на сто;

3. имотите - предмет на замяна, са отдадени под наем или под аренда;

4. в резултат на замяната се разделят имоти - общинска собственост.

**(8)** В случаите по ал. 5, т. 2-5 с договора за замяна се определя и срокът за изграждане на обекта или съоръжението, мотивирали решението за замяна. При неспазване на условията по договора Кметът на Общината разваля договора по съдебен ред.

**Чл.13(1)** Включването в общинските горски територии на негодни за земеделско ползване или слабопродуктивни земи, се извършва по реда на Закона за опазване на земеделските земи, след решение на Общинския съвет и при условията на чл.81 от Закона за горите.

**(2)** Влязлото в сила решение по алинея 1 се изпраща на съответната Дирекция по земеделие и гори за отразяване на промяната в картата на възстановената собственост.

**Чл.14(1)** Допуска се промяна на предназначението на горски територии – собственост на общината при условията на Закона за горите за:

1. площадки за изграждане на транспортни съоръжения (пристанища, летища, жп гари, автогари), промишлени предприятия, добив на подземни богатства, гробищни паркове, депа за отпадъци, насипища и хвостохранилища, електроцентрали, язовири, пречиствателни станции за питейни или отпадъчни води и други хидротехнически и електротехнически съоръжения с изключение на стъпките на електропроводните стълбове;

2. трасета на линейни обекти, разположени върху повърхността на терена – пътища и железопътни линии, включително съоръженията към тях, водни канали;

3. създаване на нови или разширяване строителните граници на съществуващи урбанизирани територии в случаите, когато има приети общи устройствени планове на общините или за части от тях, в които се намират имотите;

4. създаване или разширяване границите на отделни урегулирани поземлени имоти, които не са държавна собственост, за които има влязъл в сила подробен устройствен план;

5. обекти с национално значение, обекти, свързани с националната сигурност, с отбраната на страната, с опазването и възпроизводството на околната среда, за изграждането на които има решение на Министерски съвет.

**(2)** Забранява се промяна на предназначението на поземлени имоти в горски територии за срок 20 години след опожаряването им. Забраната не се прилага, когато промяната на предназначението е свързана с:

1 отбраната или сигурността на страната;

2. изпълнението на инвестиционни проекти, одобрени с решение на Министерски съвет;

3. изграждане на обекти по ал. 1, т. 1 и 2.

**Раздел ІІІ**

**Стопанисване на общинските горски територии**

**Чл.15.** Стопанисването на горските територии на Общината се осъществява в съответствие с разпоредбите на Глава четвърта от Закона за горите и обхваща дейностите по залесяване, защита срещу ерозия и порои и провеждане на сечи в горите.

**Чл.16.(1)** Дейностите залесяване на горски територии; определяне на източниците от горската семепроизводствена база, събирането и добива на горски репродуктивни материали, тяхното окачествяване, търговия, внос и износ; ; защитата на горските територии срещу ерозия и порои, както и строежа на укрепителни съоръжения, се организират при условия и по ред, определени с Наредбата на Министерския съвет по чл.95, ал.1 от Закона за горите.

**(2)** Залесяването включва дейности по създаване на гори:

1. събиране, добив и производство на горски репродуктивни материали;

2. почистване и подготовка на почвата в площта за засаждане/залесяване с горски репродуктивни материали;

3. залесяване, презалесяване, попълване, отглеждане и инвентаризация на култури.

4. ограждане на горски култури и възобновени участъци;

5. подпомагане на естественото възобновяване;

6. поливане и торене на горски култури;

7. кастрене на дървета в горски култури;

**Чл.17(1)** Защитата на горските територии срещу ерозия и порои обхваща дейности свързани с предпазване повърхностния почвения слой и осигуряване на възможност за развитие на растителност, включително и чрез строеж на укрепителни технически съоръжения.

**(2)** Залесяването и защитата на горските територии срещу ерозия и порои се извършва в съответствие с утвърдени горскостопански планове и програми.

**(3)** Залесяването и строежа на укрепителни противоерозионни съоръжения се извършва въз основа на утвърдени проекти и технологични планове.

**(4)** Общината възлага изпълнението на дейностите по чл. 17.ал.1 по реда на Наредбата за условията и реда за възлагане изпълнението на дейности в горски територии – държавна и общинска собственост и за ползването на дървесина и недървесни горски продукти.

 **(5)** Дейностите по ал. 4 могат да се възлагат поотделно или в комплекс от дейности, в зависимост от вида им, местонахождението на обекта, в който ще се извършват, сезоните, обема на работата и сроковете за извършването.

**(6)** Дейността “създаване на горски култури“ се възлага в комплекс с другите лесокултурни дейности, чието извършване по преценка на възложителя ще осигури нормалното прихващане и растеж на културите.

**Чл.18(1)** Дейностите по чл. 16.ал.1 могат да се извършват от Общината с наети по трудов договор работници.

**(2)** Общината може да извършва дейностите по чл. 16, ал. 1 въз основа на одобрена от Общинския съвет или Кмета на Общината план-сметка, в рамките на утвърдения бюджет за съответната бюджетна година.

**Чл.19(1)** Сечите в горите на Общината се провеждат за възобновяване, отглеждане и подобряване състоянието на горите и за постигане на целите, заложени в горскостопанските планове и програми, при условия и по ред, определени в Наредбата на МЗХ по чл.101, ал.3 от ЗГ.

**(2)** За извършването на сечта е необходимо:

1. насаждението да е маркирано;

2. да има одобрен технологичен план;

3. да е издадено позволително за сеч;

**(3)** При годишното планиране на насажденията за сеч приоритет имат насаждения, които:

1. сечта от преходната година не е приключила;

2. с влошено санитарно състояние;

3. с напреднал възобновителен процес;

4. с пълнота над 0.8 за провеждане на отгледни сечи;

**(4)** Маркирането на насажденията за сеч включва дейностите по определяне на дърветата са сеч и се превежда съгласно Наредбата за сечите.

**(5)** Маркирането, на насажденията, предвидени за сеч, може да се извършва от инженер и техник-лесовъди по горско стопанство.

**(6)** Общината може да възлага извършването на дейностите по чл.19, ал.4 по реда на Наредбата за условията и реда за възлагане изпълнението на дейности в горски територии – държавна и общинска собственост и за ползването на дървесина и недървесни горски продукти.

**Раздел ІV**

**Ползване на дървесина и на недървесни продукТи**

**Чл.20(1)** Ползвания от горските територии на общината са ползването на дървесина и ползването на недървесни горски продукти.

**(2)** Ползванията от горските територии на общината са възмездни,с изключение на ползването на гъби, горски плодове, лечебни и ароматни растения или части от тях от горските територии, когато не представлява стопанска дейност, което се извършва безвъзмездно и свободно. */Допълнена с**Решение № 20 по Протокол № 2, т. 6/22.03.2019 г./*

**(3)** Размерът на цените за ползвания от горските територии на общината се определя с решение на Общинския съвет.

**Чл.21(1)** Ползването на дървесина от горските територии на общината, което представлява добивът на дървесина и/или разпореждането с нея, се осъществява в съответствие на разпоредбите от Глава пета, Раздел 1 от ЗГ, при условия и по ред, определени с Наредбата по чл.95, ал.1 от Закона.

**(2)** Ползването на дървесина от горските територии на общината се осъществява по два начина:

1. чрез продажба на стоящи дървета на корен;

2. чрез добив и продажба на добитата дървесина;

**Чл.22(1)** Ползването на дървесина в горските територии – общинска собственост се извършва въз основа на годишен план, изготвен от сектор СГС към Общината по Закона за общинската собственост, одобрен от ОС и в съответствие със Закона за горите.

**(2)** В случаите, когато Общината е възложила управлението на горските територии – общинска собственост по реда на чл. 181, ал. 1, т. 2 или 3 от Закона за горите, планът по ал. 1 се изготвя от лицето, с което е сключен договора.

**(3)** Обемите на ползването на дървесина в горските територии – общинска собственост, се определят в съответствие с горскостопанския план на Община.

**(4)** Годишният план по ал. 1 се изготвя в срок до 1 октомври на предходната година и се публикува на интернет страницата на съответната община.

**(5)** Процедурите за възлагане на добива и за продажба на дървесина се провеждат при наличие на изготвен годишен план за съответната Община.

**(6)** Процедурите за ползване на дървесина от горските територии общинска собственост се провеждат в съответствие с график, утвърден от Кмета на Общината.

**Чл.23(1)** Общината, може да сключва с търговци дългосрочни договори за срок до 15 години за:

1. добив на дървесина;

2. продажба на дървесина.

**(2)** Търговците по ал. 1 следва да отговарят на изискванията на чл. 115, ал. 1, т. 2.от ЗГ.

**(3)** Ежегодното количество - предмет на договорите по ал. 1, е в размер до една трета от годишното ползване на дървесина от горите на Общината.

**(4)** Условията и редът за провеждане на процедурата и за сключване на договорите по ал. 1-3 се определят с Наредбата по чл. 95, ал. 1. от ЗГ.

**Чл.24(1)** Ползването на недървесни горски продукти от горските територии на Общината, което представлява добивът на смола, борина, сено, кори, лико, семена, гъби, лечебни и ароматни растения или части от тях, лишеи и мъхове, горски плодове, зеленина, коледни елхи, листников фураж, улов на животни, които не са дивеч, както и разпореждането с тях, се осъществява в съответствие с разпоредбите от Глава пета, Раздел 2 на ЗГ, при условията и по ред, определени с наредбата по чл.95, ал.1 от Закона.

**(2)** Ползвания на недървесни горски продукти, когато представляват стопанска дейност, се извършва само, ако това е предвидено в утвърден горскостопански план и се извършват при условия и ред, указани в писмено позволително, издадено след заплащане по одобрен от Общинския съвет ценоразпис.

**(3)** Размерът на цените за недървесни горски продукти, добити от гори общинска собственост, се определят с решение на Общинския съвет.

**Раздел V**

**Паша в горските територии**

**Чл.25(1)** Пашата на селскостопански животни в горските територии на общината, се извършва в съответствие с разпоредбите от Глава пета, Раздел 3 на ЗГ, след заплащане на цена за календарната година, определена с решение на Общинския съвет.

**(2)** Ежегодно, до края на месец февруари, кметът на общината издава заповед, в която се посочват горските територии в които е забранена пашата на селскостопански животни.

**Раздел VІ**

**Защита на горските територии**

**Чл.26(1)** Защитата на горските територии на Общината,която обхваща мерките за превенция и борба с болести, вредители, пожари и други абиотични въздействия, се осъществява по реда на Глава шеста от ЗГ.

**Чл.27(1)** Защитата на горските територии от болести, вредители и други повреди осигурява създаването и отглеждането на здрави, устойчиви и високопродуктивни гори и включва: оценка на здравословното им състояние, прогноза за разпространение на вредителите, болестите и други повреди в горите, профилактични и карантинни мероприятия и провеждане на борбата с вредителите, болестите и други повреди.

**(2)** Защитата на горските територии от болести и вредители и други повреди се организира и осъществява от Общината, на която територията е предоставена за управление, за тяхна сметка, освен в случаите на масово развитие на болести или каламитети в горските територии, когато защитата се организира и контролира от лесозащитните станции за сметка на държавния бюджет.

**(3)** Дейностите по защита в общинските горските територии могат да възлагат на държавните предприятия по чл. 163 от закона за горите, или на лесозащитните станции.

**Чл.28(1)** Мерките и мероприятията за защита на горските територии от пожари се планират за сметка на общинския бюджет и са задължителни за изпълнение.

**(2)** Изпълнението и поддържането на мерките и мероприятията за защита на горските територии от пожари се организира и осъществява от Общината, за нейна сметка.

**(3)** Ежегодно, Областният управител със заповед определя пожароопасен сезон в горските територии за областта.

**(4)** По време на пожароопасния сезон се забранява паленето на открит огън и

извършването на огневи работи на разстояние, по-малко от100 м от границите на общинските горските територии.

 **(5)** Физическите лица, преминаващи или пребиваващи в горските територии, са длъжнида спазват правилата за пожарна безопасност в тях.

**(6)** Сдруженията на ловците, на риболовците и на туристите в България чрез своите органи инструктират членовете си за правилата за пожарна безопасност в горските територии преди всеки излет.

**(7)** Непосредственото организиране на борбата с горски пожари се извършва от органите по пожарна безопасност и защита на населението със съдействието на общината, както и на лицата, извършващи дейности в тях.

**(8)** Кметовете на общини, райони, кметства и кметските наместници организират за сметка на общинския бюджет доброволни формирования за гасене на горски пожари по реда на Закона за защита при бедствия.

**Раздел VІІ**

**Достъп до горите на общината**

**Чл.29.** Достъпът до горите на Общината се осъществява при условията и по ред, определени в Глава седма от ЗГ.

**Чл.30(1)** Достъпът до горските територии е свободен, на собствен риск, при спазване указанията на горската администрация и собственика на горската територия, освен в случаите, предвидени в закона за горите.

**(2)** Достъпът до и от горските територии, предоставени за управление на други ведомства във връзка с националната сигурност и отбраната, се определя с акт на ръководителя на съответното ведомство.

**(3)** Достъпът до горските територии, включени в защитени територии, се извършва при условията и по реда на закон за горите, освен в случаите, когато със заповедите за обявяване или плановете за управление той не е забранен или ограничен при определени условия.

**(4)** С разрешение, издадено по закон за горите, се осигурява достъпът до горски територии, в които се провежда добив на дървесина и за това обстоятелство е поставена обозначителна табела.

**(5)** Разрешението по ал. 3 се дава в писмена форма от директора на лесничейството.

**Чл. 31** В имотите в горските територии не може да се извършва ограждане или други действия, които ограничават свободното придвижване на хора, диви животни и води, с изключение на имоти, за които това е предвидено в нормативен или административен акт.

**Чл. 32(1)** Директора на РДГ по предложение на кмета на Общината със заповед може временно, за срок до три месеца, да ограничи или да забрани достъпа до определена горска територия:

1. с цел опазването и защитата на горските територии и дивеча;

2. в интерес на здравето и безопасността на гражданите.

**(2)** Заповедта по ал.1 се оповестява публично на интернет страницата на Общината и на информационното табло в сградата на Община.

**(3)** Въз основа на заповедта по ал.1 кметството, по чиято инициатива е ограничен достъпът до горската територия, поставя бариери или обозначителни табели.

**(4)** Достъпът на собственици на горски територии до имотите им може да бъде ограничено само в случаите на ал. 1.т.2.

**Чл.33(1)** Товарни превозни средства и пътни превозни средства с животинска тяга, могат да се движат в горските територии и по горските пътища само във връзка с изпълнение на горскостопански, селскостопански и ловностопански дейности.

**(2)** Обстоятелството, че превозното средство ще се ползва за изпълнение на дейностите по ал. 1, се удостоверява със:

1. документ, издаден от Кмета на Общината или на Държавното ловно стопанство без заплащане на такса- когато дейността се извършва от стопанството или е възложена от него;

2. разрешително за лов, валидно за конкретната дата и място на ловуване;

3. документ, издаден без заплащане на такса от Кмета на Общината - в останалите случаи.

**(3)** Движението на превозните средства по ал.1, когато не е свързано с изпълнение на горскостопански, селскостопански или ловностопански дейности, е допустимо само когато:

1. е дадено разрешение за това от Директора на Регионалната дирекция по горите или от оправомощено от него длъжностно лице, или*/Изменена с Решение № 20 по Протокол № 2, т. 6/22.03.2019 г./*

2. е по пътища и трасета, които са специално обозначени за такива цели.

**(4)** Собствениците или ползвателите на имоти, за чието ползване е необходимо

преминаването с товарни превозни средства и пътни превозни средства с животинска тяга по горски пътища, получават разрешение за движение по конкретните пътища от Кмета на Общината.

**(5)** Документите за достъп на превозните средства по ал. 1 са:

1. със срок на действие до приключване на съответната горскостопанска, селскостопанска и ловностопанска дейност;

2. безсрочни - за собствениците или ползвателите на имоти по ал. 4.

**(6)** Лицата, които издават документи за достъп по закон за горите, съхраняват копие от тях в срок до една година от издаването им.

**(7)** Движението по горските пътища на пътни превозни средства, извън посочените в ал.1, се извършва при условия и по ред, определени с Наредба № 1 от 30.01.2012 г. за контрола и опазването на горските територии. Управлението на велосипеди, както и ездата в гората са разрешени само по горските пътища и по обозначените за целта трасета.

 **8)** Собствениците и ползвателите на имоти в горските територии или граничещи с такива не могат да ограничават достъпа до горските пътища, включително чрез ограждане или по друг начин, ограничаващ свободното им ползване.

**(9)** Условията и редът за движението по горските пътища, за поставяне на пътни знаци и техните образци, както и образците на документите за достъп до горските територии се определят с наредба на Министъра на земеделието и храните и Министъра на вътрешните работи.

**Чл. 34(1)** Забранява се движението на пътни превозни средства и ездата по обозначените туристически пътеки, освен когато туристическата пътека съвпада с горски път или е част от обозначено трасе.

**(2)** Обозначаването на нови туристически пътеки и трасета в горските територии се извършва със решение на Общинския съвет.

**Чл.35(1)** Организирани обществени или спортни мероприятия в горските територии на общината, както и в територии, които граничат с тях, могат да се провеждат след получаване на разрешение от директора на съответната регионална дирекция по горите.

**(2)** Искането за издаване на разрешение се подава най-малко 14 дни преди датата на мероприятието, като се посочат мястото на провеждане и очакваният брой участници и се приложи писмено съгласие на кмета на общината.

**(3)** Разрешението се издава в срок до 7 дни преди датата на провеждане на мероприятието и в него могат да бъдат определени допълнителни условия за провеждане на мероприятието, които са задължителни за организатора.

**(4)** Организаторът на мероприятието по ал. 1 осигурява:

1. пожарната безопасност на провежданото мероприятие;

2. почистването на територията и премахването на поставените преместваеми обекти.

**Чл.36** Ограниченията и забраните по тази глава не се прилагат в случаите, когато съответните дейности се извършват в изпълнение на служебните задължения на органи на държавно управление съгласно закона за горите и на служители, които изпълняват своите функции съгласно специалните норми.

**Раздел VІІІ**

**Строителство в горските**

**територии на общината, без промяна на предназначението**

**Чл.37(1)** Строителство в горските територии на общината, без промяна на предназначението, се извършва при условията и по ред, определени в Глава осма от ЗГ.

 **(2)** Право на строеж върху поземлени имоти в горски територии без промяна на

предназначението на територията се учредява за изграждане на:

1. */Отм. с Решение № 20 по Протокол № 2, т. 6/22.03.2019 г./*

2. стълбове за телекомуникационно оборудване, радио- и телевизионно разпространение, съобщителни линии, безжичен интернет и други съоръжения на техническата инфраструктура;

3. сгради и съоръжения, свързани с управлението, възпроизводството, ползването и опазването на горите и дивеча, независимо от тяхната собственост:

а) автомобилни горски пътища;

б) заслони за обществено ползване;

в) ферми за отглеждане на дивеч, риболюпилни и рибарници;

г) посетителски и информационни центрове, които не включват помещения за постоянно или временно обитаване;

д) горски и ловни кантони, които не включват помещения за постоянно или временно обитаване;

е) контролни горски пунктове, които не включват помещения за постоянно или временно обитаване;

4. */Отм. с Решение № 20 по Протокол № 2, т. 6/22.03.2019 г./*

**(3)** Правото на строеж се учредява безсрочно или за определен срок от кмета на общината след решение на общинския съвет - за поземлени имоти в горски територии - общинска собственост;

**(4)** Не се разрешава изграждането на обекти по ал. 1, т. 3, букви "б" - "е", когато това не е предвидено в приетите за съответната територия горскостопански планове, програми или планове за управление на защитени територии.

**Раздел ІХ**

**Опазване на горските територии на общината**

**Чл.38(1)** Опазването на горските територии обхваща действията по предотвратяване и установяване нарушения на разпоредбите на Закона за горите.

**(2)** В съответствие с разпоредбата на чл.188, ал. 1 от ЗГ, Общината организира опазването на горските си територии. Функциите по опазване на горските територии, общинска собственост, се възлагат на лица с лесовъдско образование.

**(3)** Правата и задълженията на лицата по алинея 2 са в съответствие с Раздел 1 на Глава тринадесета от ЗГ.

**(4)** Лицата по ал. 1:

1. опазват поверените им горски територии от незаконни ползвания и увреждания;

2. следят за спазването на правилата за сеч и другите ползвания от горите, опазването на съоръжения, сгради, гранични и други знаци и обекти;

3. проверяват всички документи за сеч, паша, лов и други ползвания от горите;

4. следят за спазването на противопожарните правила, а при пожар предприемат

действия за неговото ограничаване и потушаване;

5. следят за появата на болести, вредители и други повреди;

6. опазват защитените видове животни и растения и следят за спазването на режимите на защитените територии и защитените зони;

7. сигнализират незабавно органите на Министерството на вътрешните работи при установяване на данни за извършване на престъпления, свързани с дейностите в горите, и съдействат за тяхното разкриване;

8. дават предписания при констатиране на пропуски и нарушения;

9. издават разпореждания за спиране и прекратяване на дейности при констатиране на нарушения в горските територии;

10. задържат вещите- предмет на нарушения, както и вещите, които са послужили за тяхното извършване;

11. уведомяват незабавно органите по Закона за устройство на територията за извършване на незаконно строителство в горските територии;

12. спират превозни средства, които превозват дървесни и недървесни горски продукти, за проверка на техния произход.

**(5)** При изпълнение на задълженията си лицата по ал. 1 се легитимират със служебни карти.

**(6)** Служебните карти се издават от съответната регионална дирекция по горите по образец, утвърден от изпълнителния директор на Изпълнителната агенция по горите.

**(7)** Лицата, изпълняващи функции по опазване на горските територии, имат право да носят и употребяват за служебни цели служебно дълго и късо оръжие за охрана и лично късо нарезно оръжие.

**(8)** При изпълнение на служебните си задължения служителите, назначени за опазване на горските територии общинска собственост, носят униформено облекло и отличителни знаци, които не могат да се преотстъпват.

**Чл.39.** Лицата по ал.1 могат да упражняват правомощията по ал.4 върху съответните територии, за които са наети.Лицата по ал.1, имат правомощията по чл. ал.4, т. 1 - 8 и 12 и извън поверените им за опазване горски територии на територията на съответната община.

**Чл. 40.** Органите на местната власт, организациите и лицата сa длъжни да оказват съдействие на служителите в Изпълнителната агенция по горите и в нейните структури, както и на горските инспектори при изпълнение на служебните им правомощия дадени им от Закона за горите.

**Раздел Х**

**УПРАВЛЕНИЕ НА ГОРСКИТЕ ТЕРИТОРИИ НА ОБЩИНАТА**

**Чл. 41.** Управлението на горските територии - общинска собственост, се осъществява:

1. от държавните горски стопанства и държавните ловни стопанства въз основа на договор;

2. от физически лица или търговци, вписани в публичните регистри по чл. 235 и 241 от Закона за горите, въз основа на договор.

**Чл.42.** Изборът на формата на управление по чл.41, както и на лицата по чл.41 , т. 2 се определя с решение на общинския съвет.

**Раздел ХІ**

**АДМИНИСТРАТИВНОНАКАЗАТЕЛНИ РАЗПОРЕДБИ**

**Принудителни административни мерки**

**Чл. 43.** За предотвратяване и преустановяване на административните нарушения по Закона за горите и на вредните последици от тях кметът на общината или оправомощени от него длъжностни лица със заповед прилагат принудителни административни мерки.

**Административни нарушения и наказания**

**Чл. 44.** (1) Нарушенията по Закона за горите и подзаконовите актове по прилагането му за горските територии на общината се установяват с актове на кметовете на кметства, кметските наместници и лицата, които заемат длъжност в общините, за която се изисква лесовъдско образование - за горските територии на територията на общината.

 (2) Лицата по ал. 1 имат право да проверяват всички документи за сеч, паша и други ползвания от горите.

**Чл. 45.** Редът и начинът за определяне на санкциите се извършва съобразно Глава осемнадесета, Раздел ІІ от Закона за горите.

**Чл. 46.** (1) Наказателните постановления по Закона за горите и подзаконовите актове по прилагането му се издават от кмета на общината за нарушения, установени от лицата по чл. 44, ал.1.

(2) Глобите, имуществените санкции, както и сумите, получени от продажбата на отнетите вещи, или паричната равностойност на липсващите вещи - предмет и/или средство на нарушението, с изключение на сумите, за които се прилага чл. 273, ал. 9 от ЗГ, се внасят в бюджета на Изпълнителната агенция по горите, а когато наказателното постановление е издадено от кмет на община - в бюджета на общината.

(3) Размерът на обезщетенията за вреди/щети върху горски територии, съоръжения, изградени в тях и върху горски пътища, се определя с наредба на Министерския съвет

**Чл. 47.** Съставянето на актовете, издаването, обжалването и изпълнението на наказателните постановления се извършва по реда на Закона за административните нарушения и наказания.

**Преходни и заключителни разпоредби**

**§ 1.** За неуредените в наредбата случаи се прилагат разпоредбите на българското законодателство и по специално Закона за горите, Закона за общинската собственост и подзаконовите нормативни актове по тяхното прилагане.

**§ 2.** Контролът по изпълнението на наредбата се възлага на кмета на Община Хитрино.

**§ 3.** Измененията и допълненията на Наредбата се извършват по реда на приемането и в съответствие с чл.21, ал.2 от ЗМСМА.

Настоящата Наредба за управление на горските територии на община Хитрино е приета от Общински съвет Хитрино на заседанието му, проведено на 22.08.2013 година с Решение № 65 по Протокол № 5, точка 3.

**МУСТАФА МЕХМЕД АХМЕД:**

**ПРЕДСЕДАТЕЛ НА ОбС ХИТРИНО**

**ЕМИНЕ ХАСАН ЮЗЕИР:**

**П Р О Т О К О Л И С Т**